**ОБЩИНСКА ИЗБИРАТЕЛНА КОМИСИЯ – БОТЕВГРАД**

**Протокол № 026**

**гр. Ботевград, 05.12.2019 г.**

Днес, 05.12.2019 г., се състоя заседание на ОИК – Ботевград. При откриване на заседанието присъстваха:

Ирена Андреева- председател

Христо Якимов – зам. председател

Радина Микова – секретар

Членове:

1.Мария Накова

2.Виктор Велчев

3.Полина Иванова

4.Цветанка Банкова

5.Зоя Багелейска

6.Веселина Кръстева

7.Николай Николов

9.Цветолюб Савов

Заседанието се ръководи от Ирена Андреева - Председател на ОИК - Ботевград.

ИРЕНА АНДРЕЕВА: Колеги, имаме необходимия кворум за провеждане за заседанието и предлагам следния дневен ред:

1. Разглеждане на Постъпило искане от общинския съветник Тихомир Найденов с вх. 138/20.11.2019 г.

Дневният ред е приет единодушно. Пристъпи се към изпълнението му.

ИРЕНА АНДРЕЕВА: В ОИК – Ботевград е постъпило искане от общинския съветник Тихомир Найденов с вх. 138/20.11.2019 г. Въз връзка с искането, членовете на ОИК - Ботевград са изпратили писма изх. №№ 65,66, 67 и 68 /20.11.2019 г., с които са изискали информация от: Областна администрация - София област, Общински съвет Ботевград, Георги Цветанов Георгиев и Николай Славчов Велков. Постъпили са отговори от: Общински съвет Ботевград (Писмо изх.№0811-7/22.11.2019 г.), Георги Цветанов Георгиев (Писмо вх.№140/29.11.2019 г. на ОИК - Ботевград). От Николай Славчов Велков не е постъпил отговор. ОИК – Ботевград изиска от Общински съвет – Ботевград Заповед №ОА-313/05.11.2019 г., с която е свикано първото заседание на съвета. В ОИК – Ботевград не са постъпвали уведомления от Георги Цветанов Георгиев и Николай Славчов Велков за невъзможност за явяването им на свиканото за 11.11.2019 г. заседание на Общински съвет – Ботевград.

Колеги имате думата по въпроса. Постъпилите документи са изчетени.

ХРИСТО ЯКИМОВ КЪМ МАРИЯ НАКОВА: Какъв срок за отговор сте посочили в изпратените писма и изтекъл ли е срока?

МАРИЯ НАКОВА: Дали сме петдневен срок от получаването, който вече е изтекъл за всички лица.

ХРИСТО ЯКИМОВ: В такъв случай, аз считам, че следва да прекратим пълномощията на общинските съветници Георги Цветанов Георгиев и Николай Славчов Велков. Първият в обясненията си сочи някакъв личен ангажимент. Намирам, че това не е уважителна причина. По отношение на втория, дори няма отговор. Запознал съм се с Решение № 2884-МИ/03.11.2015 г. и Решение № 1698-МИ/03.12.2019 г., като считам, че може по аналогия да се вземе решение от ОИК Ботевград.

ИРЕНА АНДРЕЕВА: Аз също съм запозната с посочените решения. Доколкото липсва друга практика по въпроса, считам, че следва да съобразим нашето решение с Решение № 2884-МИ/03.11.2015 г. Освен това нашите решения подлежат на съдебен контрол и заинтересованите лица имат право да се обърнат към съда и да защитят правата си. С тези мотиви подкрепям мнението на колегата и също смятам, че следва да бъдат прекратени правомощията и на двамата общински съветници.

ЦВЕТОЛЮБ САВОВ: През 1999 год. бях избран за кмет на общината. Преди първото заседание на ОбС, на което трябваше да положа клетва, получих инфаркт и постъпих в болница. Тогава имаше искане да бъдат прекратени моите правомощия и се наложи да представя болничен лист за обстоятелството, наложило отсъствието ми. Тогавашната ОИК прие, че имам уважителна причина и по-късно встъпих в длъжност. За сегашния случай, считам, че няма посочена основателна причина за отсъствие на избраните за общински съветници и също предлагам да прекратим правомощията им.

РАДИНА МИКОВА: Подкрепям мнението на колегите.

ВЕСЕЛИНА КРЪСТЕВА: Аз също подкрепям изказаните мнения от колегите и се присъединявам към предложението за прекратяване на правомощията, предвид посочените обстоятелства.

ЦВЕТАНКА БАНКОВА: Аз също подкрепям.

МАРИЯ НАКОВА: И аз подкрепям това предложение за решение.

ЗОЯ БАГЕЛЕЙСКА: Аз също подкрепям мнението на досега изказалите се колеги.

ПОЛИНА ИВАНОВА: Също подкрепям предложението.

НИКОЛАЙ НИКОЛОВ: И аз го подкрепям.

ВИКТОР ВЕЛЧЕВ: Не съм съгласен с изложените от изказалите се преди мен колеги. Считам, че разпоредбата на чл.23 от ЗМСМА е категорична и няма предвидени подобни изисквания, каквито се коментират в днешното заседание. Нещо повече – единственото изискване въведено с разпоредбата на чл.23, ал.2 ЗМСМА е клетвата да бъде положена преди избора на председател. Което безспорно е изпълнено. Подробни и допълнителни съображения ще изложа в особено мнение към решението.

ИРЕНА АНДРЕЕВА: Има ли други мнения?

Няма.

След запознаване с документите и проведено гласуване:

Гласували „ЗА“: Ирена Андреева; Христо Якимов; Мария Накова; Полина Иванова; Цветанка Банкова; Зоя Багелейска; Веселина Кръстева; Николай Николов; Цветолюб Савов

Гласувал „ПРОТИВ“: Виктор Велчев

ОИК Ботевград прие

РЕШЕНИЕ № 229

гр. Ботевград 05.12 .2019 година

ОТНОСНО: Постъпило искане от общинския съветник Тихомир Найденов с вх. 138/20.11.2019 г.

С писмо с вх. № 138/20.11.2019г. до ОИК – Ботевград е постъпило питане от страна на общинския съветник Тихомир Найденов, относно приложението на чл. 23, ал. 2 от ЗМСМА - неполагането на клетва на първото заседание на Общинския съвет гр. Ботевград от страна на двама от избраните общински съветници.

С писма с изх. № 67/20.11.2019 и изх. №68/20.11.2019 г. до общинските съветници Георги Цветанов Георгиев и Николай Славчов Велков ОИК Ботевград е поискала в 5 - дневен срок да предоставят доказателства, че са уведомили Общинския съвет или Областния управител за невъзможността си да присъстват на свиканото първо заседание на съвета - 11.11.2019 г.

С писмо с изх. № 0811-7/21.11.2019 г. ОИК Ботевград е направила запитване до Председателя на Общински съвет Ботевград относно обстоятелствата дали неприсъстващите на първото заседание общински съветници са уведомили за невъзможността да присъстват на заседанието. С писмо с вх. № 0811-7/22.11.2019г, Общински съвет Ботевград уведомява ОИК Ботевград, че в деловодството им не са постъпили писмени уведомления за обстоятелствата, относно невъзможността на общинските съветници Георги Цветанов Георгиев и Николай Славчов Велков да присъстват на първото заседание на Общинския съвет.

В ОИК Ботевград е постъпило писмо с вх. № 140/29.11.2019 г. от Георги Цветанов Георгиев, в което посочва, че в деня на първото заседание – 11.11.2019 г. е имал отдавна поет личен ангажимент, за който е уведомил по телефона гл. секретар на Софийска област на 07.11.2019 г. На 08.11.2019 г. в телефонен разговор със секретаря на областта е уведомен, че има разпореждане на Областния управител първото заседание да се води от следващия по възраст общински съветник. Към отговора не е представено гореспоменатото разпореждане.

След изясняване на горепосочената фактическа обстановка и на основание чл. 87, ал. 1, т. 1 от ИК и във връзка с Решение № 2884-МИ /03.11.2015 г. на ЦИК, ОБЩИНСКА ИЗБИРАТЕЛНА КОМИСИЯ –БОТЕВГРАД

Р Е Ш И:

1. Прекратява пълномощията на общинските съветници Георги Цветанов Георгиев и Николай Славчов Велков и обявява Петър Николаев Петров и Пенка Стаменова Николова - Димова за избрани общински съветници.

Решението може да се обжалва пред Централната избирателнакомисия в срок до 3 дни от обявяването му, на основание чл. 88, ал. 1 от ИК.

**Особено мнение на Виктор Христов Велчев, член на ОИК-Ботевград:**

Не съм съгласен с мнението на мнозинството и считам, че същото не е съобразено с духа и буквата на приложимото законодателство.На първо място: Считам, че н. нар. “Питане“ вх. № 138/20.11.2019 година по регистър на ОИК не може да служи като основание за отмяна навлязло в сила решение. По този начин се нарушават основни принципи, свързани със стабилитета на административните актове, какъвто по своята същност е и Решението на ОИК-Ботевград, с което е обявен новоизбрания състав на Общински съвет на Община Ботевград. На следващо място: ОИК се произнася при непълнота на доказателствата. В съдържанието на настоящето решение изрично е посочено това, че е изискана информация, включително от Областна администрация, за начина по който са уведомени избраните за общински съветници за насрочването на първото заседание. Към настоящия момент пред ОИК-Ботевград не е представен отговор от Областна администрацияна Софийска област съдържащ исканата информация. А имайки предвид, че първото заседание се насрочва със заповед на Областен управител и липсата на категорични данни дали визираните в това решение общински съветници Георги Георгиев и Николай Велков изобщо са уведомявани за това решение, логичният извод е, че за тях не са произтекли каквито и да са задължения във връзка с издаването на този индивидуален административен акт на областния управител на Софийска област. Нещо повече, дори хипотетично да приемем, че лицата са били редовно уведомени /за което липсват данни/ – налични са индикации, че Георги Георгиев е уведомил служител на Областна администрация, за това, че е препятстван да се яви на това заседание, което се приема забезспорно от ОИК-Ботевград, като в мотивите изрично е отбелязано, че това е довело до определяне за председателстващ на първото заседаниеда бъде определена г-жа Арбова, като следващ по възраст избран заобщински съветник. Отделно от горното – това, че едно лице е уведомило некомпетентен орган, в никой случай не следва да бъде тълкувано в негова вреда, предвид общия принцип, че при подобна хипотеза уведомения би следвало да препрати уведомлението към компетентния орган. Още повече, че към процесния момент в Общинска администрация не се води входящ регистърна ОИК-Ботевград. На следващо място: В „Питането“ посочено по-горе, а и приобсъждането на настоящия казус бе обсъдено Решение № 2884-МИ/03.11.2015 година на ЦИК. Което решение според мен не може да служи като мотив за приемане на настоящото и то по много причини: От еднастрана, това решение не почива на повелителни разпоредби на ЗМСМА, дори напротив. Нещо повече – не смятам за правно издържано ЦИК със свое решение да може да „доразвива“ закона. Тълкуването на законовата норма не е в правомощията на тази комисия. А от друга страна визираното в този пункт решение е произнесено при друга редакция на изборния закон.

Нещо повече – в последствие, също така ЦИК, нееднократно е имала възможност да се произнася с други решения по сходни казуси, в които екоментирано и обсъдено Решение № 2884-МИ/03.11.2015 година на ЦИК. Иизводите са диаметрално противоположни. За пример посочвам Решение №3006-МИ/07.01.2016 година, както и най-актуалното за момента Решение №1698-МИ/03.12.2019 година, и двете на ЦИК. В този смисъл са мотивите и на няколко Решения на Административни съдилища в страната. По изложените в това „Особено мнение“ съображения считам, че състава на Общински съвет Ботевград би следвало да остане непроменен, а Настоящето решение на ОИК - Ботевград е неправилно и незаконосъобразно. Решението може да се обжалва пред Централната избирателна комисия в срок до 3 дни от обявяването му, на основание чл. 88, ал. 1 отИК.

ИРЕНА АНДРЕЕВА: Дневният ред на заседанието на ОИК - Ботевград е изчерпан. Закривам заседанието на ОИК-Ботевград.

Ирена Андреева- председател ……………………………

Христо Якимов – зам. председател …………………….

Радина Микова –секретар ……………………………….

Членове:

1.Мария Накова …………………………………………..

2.Виктор Велчев …………………………………………..

3.Полина Иванова ………………………………………...

4.Цветанка Банкова ……………………………………….

5.Зоя Багелейска …………………………………………..

6.Веселина Кръстева ……………………………………...

7.Николай Николов ……………………………………….

8.Цветолюб Савов ………………………………………...